RØYKET HASJ: Høyres stortingsrepresentant Erik Skutle (24) fra Hordaland. Foto: Roger Neumann

Narkotika-saken: Høyre-topper grillet om Amsterdam-tur

Flere Høyre-politikere har måttet forklare seg for politiet og partiledelsen etter at de dro på vennetur til Amsterdam.

5. mars 2014

Artikkelen er over seks år gammel

Etter det VG får opplyst har flere som deltok på turen til Amsterdam i ettertid blitt siktet eller avhørt av politiet i forbindelse med narkotikasaken i Bergen.

Vet du noe om denne saken?Kontakt VGs journalister her







Blant de som deltok på turen var stortingsrepresentant Erik Skutle (H), en nå avgått Høyre-rådgiver for byrådet i Bergen og den siktede bystyrepolitikeren i Bergen, etter det VG får opplyst fra kilder i Høyre og Unge Høyre.

Utspurt om reisen

Reisen ble avsluttet mandag forrige uke. Kun tre dager senere ble stortingsrepresentant Erik Skutle (H) fra Hordaland siktet for bruk av narkotika.

Skutle har senere erkjent å ha røyket hasj ved en anledning.

Det er foreløpig uklart hva de fem gjorde på turen, men politiet har i avhør spurt deltakerne om Amsterdam-reisen.

- Jeg har fått vite om denne turen etter at folk har snakket om den. Skutle har også bekreftet overfor meg at han har deltatt på turen. Dette var en av de sakene vi tok opp i samtalene med Skutle i ettertid, sier parlamentarisk leder Trond Helleland i Høyres stortingsgruppe.

Interessant tur

PARLAMENTARISK LEDER: Trond Helleland (H) under et pressetreff om Skutle-saken forrige uke. Foto: NTB scanpix

På spørsmål om han kjenner til om det på reisen ble benyttet narkotika, svarer Helleland:

- Så lenge dette er en politisak, er det ikke riktig av meg å kommentere slike spørsmål.

- Jeg forstår at turen er interessant i seg selv. Det at noen har reist sammen på en tur og så blir knyttet opp til en slik sak i ettertid gjør jo at turen også blir interessant. Men jeg vil ikke kommentere noe utover at jeg kjenner til at Skutle deltok på turen, sier Helleland.

Helleland vil ikke svare på om ledelsen i Høyre fortsatt kjenner til kun ett tilfelle av narkotikabruk hos Skutle.

- I Høyre er det nulltoleranse for bruk av narkotika. Vi skiller ikke mellom hva som er i Norge og hva som er i utlandet. Når du er stortingsrepresentant, så skal du forholde deg til det, uansett hvilket land man måtte være i. Men jeg har ingen kommentarer til den turen, sier Helleland.

London ble Amsterdam

Tirsdag gikk den politiske rådgiveren til skolebyråd Harald Victor Hove i Bergen av etter at rådgiveren hadde vært i avhør hos politiet om sin deltakelse på Amsterdam-turen.

- Jeg ble fortalt at reisen skulle skje til London. Nå i ettertid har det derimot blitt klart at de dro til Amsterdam, sier Harald Victor Hove til VG.

- Avhøret som er gjort av min rådgiver var knyttet til Amsterdam-turen som vedkommende deltok på. Utover det kan jeg ikke kommentere saken på grunn av den pågående etterforskningen, sier Hove.

Merker oss

FYLKESLEDER: Liv Kari Eskeland. Foto: Espen Braata

Også flere i Høyre-systemet var kjent med Amsterdam-reisen i forkant.

- Jeg vet at de skulle på tur, at London var et alternativ, men at det ble Amsterdam, sier fylkesleder Liv Kari Eskeland i Hordaland Høyre.

- Hvilket lys stiller den turen seg i nå?

- Vi merker oss at det er Amsterdam som er bestemmelsessted. Utover det har jeg ikke noen kommentar, sier hun.

Hun vil heller ikke kommentere hva turdeltakerne har svart på spørsmål om eventuell narkotikabruk.

Taust ungdomsparti

Politiet i Bergen vil ikke svare på om Amsterdam-turen har vært grunnlag for noen av avhørene.

- Jeg kan ikke si noe om politiets etterforskning eller om det som kommer frem i avhør, sier politiadvokat Marita Mellingen.

TAUS OM TUR: Unge Høyre-leder Paul Joakim Sandøy. Foto: Helge Mikalsen

Ettersom samtlige involverte er aktive i eller har bakgrunn fra Unge Høyre-systemet har VG bedt ledelsen i ungdomspartiet kommentere Amsterdam-reisen, men Unge Høyre-leder Paul Joakim Sandøy og generalsekretær Christopher Wand vil ikke kommentere saken utover å vise til at det er en pågående politisak.

Ingen av deltakerne på reisen har besvart VGs henvendelser.

Publisert: 05.03.14 kl. 10:48

Les også

Mer om Høyre (H)